
„СЦЕНСКИ ПРОСТОРИ“

Сценографски опус Милице Ђуров је богат, разноврстан по жанру, стилу, приступу делу. Њена остварења крећу се од монументалних, комплексних и кинетичких сценских решења, до минималистичких, значењски снажних и асоцијативних простора. Посебна заједничка особеност јесте изузетна ликовност која одише из сваког реализованог дела. Њена сценска решења зраче опростореном снагом и представљају упечатљив визуелни текст који прати и надграђује извођење. 
Раскошан уметнички израз ауторке одликује се ширином интересовања, разноврсношћу визуелних ставова и разиграном маштом коју вешто уклапа у сценско извођење. У њеном раду изражено је континуирано истраживање наративних потенцијала сценографије. У зависности од  дела, и сцене за коју креира, њена решења носе од поетичне линије драме, у представи „На прагу“, прецизне, надахнуте, минималистичне ноте романтике, у представи „Ромео и Јулија“, а сежу све до монументалних сценографских простора представа „Окамењено море“, „Валцер поручника Нидригена“ или „Ролеркостер“.
Уметничка радозналост, експериментисање и вешто поигравање различитим медијима кључни су елементи у њеном стваралаштву и зато креирани сценски простори преточени у слике „сценограме“ представљају вредне и узбудљиве артефакте.
Остварења ауторке препознатљива су по промишљеном третману простора, специјалним елементима и имажима који су увек бременити значењима и успешно кореспондирају с проблематиком дела, истовремено успостављајући визуелни дијалог с посматрачем и публиком. Сценографски простори њених бројних представа, откривају различите слојеве извођења и представљају подлогу и подршку драгоценим сценским остварењима.
Дух тимског рада лежи у позадини сваког сценографског деловања, али ретки су они уметници који, као Милица Ђуров, успевају да успоставе равнотежу између колективних стваралачких напора и индивидуалних уметничких стремљења. У својим сценографијама ауторка је визуелно уобличила мноштво значајних позоришних дела и обогатила домаћу театарску сцену оригиналним уметничким језиком и приступом, но реч је пре свега о самосталном, зрелом, ликовно убедљивом и аутентичном изразу, о чему сведоче и многобројне награде којима је њена дела публика и стручна јавност истакла. 
Изложба „Сценски простори“ нуди пресек рада Милице Ђуров, на којој приказује сценографска остварења настала у сарадњи с еминентним позоришним редитељима – посебно с Милицом Краљ, Стеваном Бодрожом, Владимиром Лазићем, Божидаром Ђуровићем, Игором Павловићем, Бобаном Скерлићем, Наташом Радуловић и другима.

